Predkladacia správa

Fond národného majetku Slovenskej republiky (ďalej len „fond“) listom zo dňa 24.4.2003 predložil na Ministerstvo pre správu a privatizáciu národného majetku SR (ďalej len „MSPNM SR“), v súlade s § 28 ods. 7 zákona  č. 92/1991 Zb. o podmienkach prevodu majetku štátu na iné osoby v znení neskorších predpisov, návrh na zrušenie rozhodnutia vlády SR č. 305/2002 z  27.3.2002 o privatizácii priamym predajom 235 867 ks akcií obchodnej spoločnosti Slovenská autobusová doprava Bratislava, akciová spoločnosť (ďalej len „rozhodnutie vlády SR“) z dôvodu, že rozhodnutie vlády SR nebolo možné realizovať pre nezáujem kupujúceho Connex Transport AB so sídlom vo Švédsku podpísať zmluvu o kúpe a predaji akcií SAD Bratislava, a.s..

Fond v súlade s rozhodnutím vlády SR, ako aj v súlade s internými predpismi fondu vypracoval návrh Zmluvy o kúpe a predaji akcií SAD Bratislava, a.s., ktorý bol kupujúcemu v júli 2002 predložený na pripomienkovanie. Kupujúci označil rozhodnutie vlády SR za zmätočné a snažil sa rokovaniami na MSPNM SR dosiahnuť jeho zmenu. MSPNM SR nemohlo vyhovieť požiadavkám spoločnosti Connex, pretože vládou SR vydané rozhodnutie o privatizácii bolo v súlade so zákonom č. 92/1991 Zb. v znení neskorších predpisov a taktiež presne korešpondovalo s ponukou spoločnosti na kúpu akcií, na základe ktorej bol Connex vybraný vo výberovom konaní ako nadobúdateľ akcií SAD Bratislava, a.s.. Po zamietavom stanovisku MSPNM SR začal Connex rokovania s fondom. V rámci rokovaní kupujúci, okrem nadštandardných požiadaviek týkajúcich sa obsahu zmluvy,  podmieňoval jej podpis aj garanciou fondu o predaji 2 % podielu akcií zo základného imania spoločnosti SAD Bratislava, a.s. po jeho navýšení, čo bolo zo strany fondu zamietnuté. K návrhu zmluvy kupujúci predložil celkovo 36 pripomienok, ktorými žiadal doplnenie, zmenu alebo vynechanie niektorých ustanovení zmluvy, napríklad:
 
•	Doplniť zmluvu o vyhlásenia a záruky predávajúceho, týkajúce sa spoločnosti SAD Bratislava, a.s. ku dňu účinnosti zmluvy, vrátane ich platnosti a vymáhateľnosti voči predávajúcemu, ako aj sankcií pre predávajúceho v prípade ich porušenia;
•	Zmeniť platobné podmienky, a to tak, že slová „kupujúci zaplatí do 5 pracovných dní odo dňa podpísania  tejto zmluvy“ sa nahradia slovami „kupujúci zaplatí do 5 pracovných dní odo dňa účinnosti tejto zmluvy;
•	Vypustiť zo zmluvy inštitút záložného práva;
•	Podmieniť účinnosť zmluvy vydaním súhlasu s koncentráciou v zmysle zákona č. 136/2001 Z.z. o ochrane hospodárskej súťaže v znení neskorších predpisov; uzavretím Akcionárskej dohody zmluvnými stranami; uzavretím predbežnej dohody medzi zmluvnými stranami na prevod ďalších akcií zodpovedajúcich 2 % ZI po obidvoch zvýšeniach ZI spoločnosti SAD Bratislava, a.s.; ukončením finančnej, daňovej a právnej procedúry predinvestičnej previerky spoločnosti SAD Bratislava, a.s. a ďalšie.

- 2 -

Na viacerých osobných stretnutiach boli všetky pripomienky podrobne prerokované a kupujúcemu bolo vysvetlené, že väčšina z nich nemôže byť zo strany fondu akceptovaná, nakoľko sú v rozpore s rozhodnutím vlády SR č. 305/2002, alebo  so zákonom č. 92/1991 Zb. v znení neskorších predpisov, alebo s internými smernicami fondu. Nakoľko kupujúci stále trval na zapracovaní všetkých svojich pripomienok do zmluvy,  k dohode nedošlo.  Výkonný výbor fondu na svojom zasadaní dňa 19.11.2002 schválil doplniť do zmluvy niektoré pripomienky kupujúceho a súčasne uložil vyzvať kupujúceho k podpísaniu zmluvy s podmienkou, že ak  zmluvu nepodpíše do 29.11.2002, fond vráti MSPNM SR rozhodnutie vlády SR ako nerealizovateľné. Do stanoveného termínu kupujúci zmluvu nepodpísal, k vráteniu rozhodnutia na MSPNM SR  však nedošlo z dôvodu rozhodnutia orgánov fondu, že o ďalšom postupe rozhodne novovymenový Výkonný výbor fondu.

Kupujúci listom z  2. 1. 2003 opäť deklaroval svoj záujem vstúpiť do obchodnej spoločnosti SAD Bratislava, a.s. ako strategický investor, stále však trval na svojom stanovisku, že zmluva v schválenom znení nie je v súlade s privatizačným rozhodnutím a tiež,  že jej podpisom by kupujúci porušil zákon o ochrane hospodárskej súťaže. Zároveň vyslovil želanie pokračovať v rokovaniach s fondom. 

Fond po opätovnom preskúmaní žiadostí kupujúceho a v snahe doriešiť  problém týkajúci sa zákona o ochrane hospodárskej súťaže, ktorý, ako sa zdalo, zostal jedinou prekážkou uzavretia zmluvy, ako aj v snahe predísť prípadnej kolízii s týmto zákonom, ku ktorej by mohlo dôjsť v prípade, ak by kupujúci do termínu prvej splátky kúpnej ceny stanoveného rozhodnutím vlády SR neobdržal rozhodnutie Protimonopolného úradu SR o schválení koncentrácie alebo o udelení výnimky podľa ustanovenia § 10 ods 15 zákona o ochrane hospodárskej súťaže, navrhol  kupujúcemu zmenu rozhodnutia  vlády tak, aby bola kupujúcemu predĺžená lehota na zaplatenie prvej splátky kúpnej ceny. Kupujúci na výzvu fondu, aby predložil záväzné písomné stanovisko, či v prípade schválenia zmeny rozhodnutia bude pripravený zmluvu podpísať bez pripomienok,  listom oznámil, že navrhovaná zmena nerieši v plnej miere problém a požiadal o ďalšie osobné stretnutie. Na základe takéhoto postoja kupujúceho fond konštatoval, že dôvodom nepodpísania zmluvy zo strany kupujúceho nebola iba obava z možného porušenia zákona o ochrane hospodárskej súťaže, ako uvádzal vo svojich listoch, ale tento dôvod kupujúci použil skôr ako zámienku za účelom vyvolania ďalšieho rokovania, s cieľom presadiť svoje ďalšie požiadavky súvisiace s kúpou akcií spoločnosti SAD Bratislava, a.s..

Výkonný výbor fondu na svojom zasadnutí dňa 1.4.2003 prerokoval návrh ďalšieho postupu pri realizácii rozhodnutia vlády SR č. 305/2002 a uznesením č. 16/18/03 schválil vrátenie rozhodnutia vlády SR na MSPNM SR, spolu s návrhom na zrušenie tohto  rozhodnutia  v súlade s § 28 ods. 7 zákona č. 92/1991 Zb. v znení neskorších predpisov, z dôvodu, že rozhodnutie vlády SR je  nerealizovateľné pre nezáujem kupujúceho podpísať zmluvu o kúpe a predaji akcií SAD Bratislava a.s.. Prezídium fondu uznesením                          č. 3/XCVII/03 zo 16.4.2003 schválilo postup prijatý na rokovaní  Výkonného výboru fondu.

- 3 -

 Fond vo svojej žiadosti o zrušenie rozhodnutia vlády SR č. 305/2002  odporúča po zrušení rozhodnutia pokračovať pri privatizácii akcií spoločnosti SAD Bratislava, a.s. podľa   § 10 ods. 1 zákona č. 92/1991 Zb.  v znení neskorších predpisov, čo znamená vydanie nového rozhodnutia o privatizácii akcií vládou SR. Návrh na vydanie rozhodnutia predloží na rokovanie vlády SR minister hospodárstva po uskutočnení nového výberového konania pre výber nadobúdateľa 49 % akcií spoločnosti SAD Bratislava, a.s..

Vydanie rozhodnutia, ktorým sa ruší rozhodnutie č. 305/2002, nebude mať dopad na zamestnanosť, ani finančný, ekonomický a environmentálny vplyv.

        Materiál bol prerokovaný v Porade ekonomických ministrov vlády SR dňa 29.9.2003 bez pripomienok.